De nordjyske kartoffelavlere kommer både til at mangle penge i kassen og kartofler på lager

Det oplyser DR Nordjylland. Det våde vejr har været skyld i færre kartofler og i rådne kartofler på flere lagre. Det er da også en frustreret Jan Nørgaard, der er i gang med at høste årets sidste kartofler i Store Vildmose ved Aabybro. - Vi mangler stadig at få høstet små 20 hektar, hvor de ti af dem ser håbløse ud, fortæller han til DR Nordjylland. Markerne er så fulde af vand og mudder, at maskinerne ikke kan komme ud og redde de sidste kartofler op. Derfor kommer Jan Nørgaard til at mangle omkring 3500 tønder kartofler, og det er dyrt. - Vi mangler selvfølgelig en indtægt. Der er kartofler for en million cirka på den mark. Men det er der jo ikke noget at gøre ved, siger han. Jan Nørgaard er langt fra den eneste kartoffelavler, der mister en del af sin høst til regnen. Det oplever de hos LandboNord. - Mængden af kartofler er lavere end det, vi plejer at få ind, fortæller forsøgsleder Charlotte Frihauge Olesen. Den lille høst skyldes mere, end at kartoflerne ikke kan blive gravet op flere steder. - Vi har fået flere henvendelser om folk, der har fået råd med ind på lageret. Det plejer ikke at være et stort problem, Men med den mængde vand, vi har fået, så vil der helt sikkert være flere, der henvender sig, forklarer forsøgslederen. Det er endnu for tidligt at sige, om vi forbrugere også vil blive påvirket af kartoffelavlernes kvaler.